An Lushan

An Lushan (; n. 703–757) oli kiinalainen Tang-dynastiaa palvellut kenraali, joka sittemmin aloitti nimeään kantavan kapinan ja julistautui lyhyeksi jääneen Yan-dynastian keisariksi.

Sukunimi An tulee todennäköisesti kiinalaisesta nimestä An-shi, jolla viitattiin Parthiaan. Etunimi sen sijaan juontaa juurensa sogdin kielen sanasta roxšan, joka tarkoittaa 'kirkasta'.

Varhaiset vuodet 
Etniseltä taustaltaan An Lushan oli todennäköisesti sogdilainen sekä göktürkki. Tang-dynastian historiankirjoitusten mukaan An Lushanin äiti oli turkkilainen šamaani ja isä sogdi.

An Lushanin lapsuudesta ei juurikaan ole varmaa tietoa, mutta legendojen mukaan hänen äitinsä oli rukoillut poikaa, jonka sodanjumala Yaloshan hänelle lupasi. Syntyessään An Lushanin teltan yllä lensi pahaenteinen tähdenlento, jonka lisäksi villieläimet ulvoivat yössä. Äiti piti poikaa ihmelapsena ja nimesi tämän Yaloshanin mukaan. Äiti ja poika joutuivat pakenemaan Hanin ruhtinaan joukkoja, jotka olivat myös nähneet enteet ja pyrkivät tappamaan An Lushanin. Perhe ennätti pakenemaan ja äiti meni myöhemmin naimisiin sogdilaisen kenraali An Po-chun kanssa.

Tuon ajan Kiinassa rajaseuduista vastaavat armeijan komentajat kuuluivat usein johonkin muuhun väestöryhmään, kuin han-kiinalaisiin, jotta näillä ei olisi suoraa sidettä keisarilliseen hoviin, jota puolestaan voitaisiin hyödyntää vallankaappausyrityksessä. Vastavuoroisesti tämä teki An Lushanin kaltaisista henkilöistä myös vähemmän uskollisia maan keskushallintoa kohtaan.

Uransa nopeasta noususta huolimatta An Lushan ei tottunut kiinalaisten hovielämään ja tavatessaan keisari Xuanzongin kruununperijän, Suzongin, kieltäytyi An Lushan mm. kumartamasta tälle, koska ei ymmärtänyt kruununperijän käsitettä. Kertoman mukaan Suzong epäili An Lushanin uskollisuutta jo kauan ennen kapinaa ja yritti jopa teloituttaa hänet.

An Lushanin kapina 

An Lushan oli hyvissä väleissä keisari Xuanzongin ja tämän neuvonantajan Li Linfun kanssa, minkä johdosta An Lushanille myönnettiin ruhtinaan arvo sekä oikeus lyödä omia kolikoitaan.

Yksi keisari Xuanzongin vaimoista Yang Guifei oli aluksi tukenut An Lushania tämän rajavalvontaroolissa nykyisen Pekingin lähettyvillä. An Lushanin välit Tangin pääkaupunkiin kylmenivät, kun hän ajautui tuntemattomista syistä riitoihin Yangin veljen, keisarin uuden neuvonantajan Yang Guozhongin kanssa. An Lushan pelkäsi todennäköisesti asemansa uhatuksi ja aloitti kapinan Tangia vastaan vuonna 756.

Kapinan alussa An Lushanilla oli 150 000 sotilasta, jotka marssivat Luoyangia kohti. Alussa eteneminen sujui hyvin, sillä keisari ei kyennyt keräämään tarvittavia joukkoja tarpeeksi ajoissa ja An Lushanin komentamat joukot olivat kokeneita veteraaneja. Luoyang antautui varsin pian jouduttuaan An Lushanin piirittämäksi ja An kohteli kaupungin virkamiehiä ennemminkin vapauttajana.

An Lushan julistautui keisariksi vuonna 756 ja otti hallitsijanimekseen Xiongwu (kiin. 雄武).

Viimeiset vuodet ja kuolema 
An Lushanin poika An Qingxu ja neuvonantaja Li Zhu'er murhasivat An Lushanin tammikuussa 757 keisarillisessa palatsissa Luoyangissa. Kertoman mukaan Li löi veitsen An Lushanin vatsaan eikä sokea An pystynyt tarttumaan miekkaansa, joka yleensä oli käden ulottuvilla. Ennen kuolemaansa An Lushan ehti huutaa "varas omassa talossani!"

Poikansa valtaannousun jälkeen Yan-dynastia romahti ja Tang valloitti menettämänsä alueet takaisin ennen pitkään, mutta dynastian kulta-aikaan ei enää ollut paluuta laajamittaisen konfliktin jäljiltä.

An Lushanin kerrotaan olleen niin lihava, että hänen painonsa oli aiheuttanut ainakin yhden hevosen kuoleman.

Lähteet 

Vuonna 757 kuolleet
Kiinalaiset kenraalit